Broj: 711-I-1378-P-188/21-02-17

Zagreb, 17. kolovoza 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić, kao članova Povjerenstva,, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev Katarine Radović, pročelnice Upravnog odjela za opće pravne poslove i lokalnu samoupravu Općine Vir,** na 138. sjednici, održanoj 17. kolovoza 2021., daje sljedeće

**OČITOVANJE**

**I. Na temelju članka 20. stavka 3. ZSSI-a u svezi s člankom 14. stavkom 1. ZSSI-a, dužnosnici Općine Vir ne mogu u razdoblju od 12 mjeseci od dana prestanka obnašanja dužnosti općinskog načelnika, odnosno zamjenika općinskog načelnika beziznimno obavljati funkciju člana nadzornog odbora trgovačkog društva, neovisno o tome ima li Općina udio u vlasništu istog društva.**

**II. Dužnosnici iz točke I. izreke mogu bez pribavljanja prethodnog odobrenja Povjerenstva nakon prestanka obnašanja dužnosti obavljati funkciju člana skupštine trgovačkog društva u kojem Općina ima udio u vlasništvu, ali na temelju članka 20. stavka 3. ZSSI-a, u svezi s člankom 7. stavkom 1. točkom d) ZSSI-a, ne mogu istodobno primati naknadu za rad u skupštini navedenog trgovačkog društva, osim naknade putnih i drugih opravdanih troškova, ako već od Općine Vir primaju naknadu plaće nakon prestanka obnašanja dužnosti.**

Obrazloženje

Katarina Radović, pročelnica Upravnog odjela za opće pravne poslove i lokalnu samoupravu Općine Vir, podnijela je zahtjev za očitovanjem koji je u knjigama ulazne pošte zaprimljen 11. kolovoza 2021. pod brojem: 711-U-4314-P-188/21-01-3, povodom kojeg se vodi predmet broj P-188/21.

U zahtjevu podnositeljica traži mišljenje Povjerenstva može li dužnosnik, kojem je nakon održanih lokalnih izbora 2021. prestao mandat, kao predstavnik Općine Vir u kojoj je obnašao dužnost biti imenovan u nadzorni odbor ili skupštinu trgovačkog društva u vlasništvu Općine Vir, odnosno može li za obavljanje funkcija u ovim tijelima primati naknadu te je li za navedena imenovanja potrebno pribaviti prethodnu suglasnost Povjerenstva.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, slijedom čega su osobe koje obnašaju dužnost općinskog načelnika i zamjenika općinskog načelnika povodom obnašanja tih dužnosti obvezni postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, obzirom da pročelnica upravnog odjela jedinice lokalne samouprave nije dužnosnica u smislu ZSSI-a, ali se njegov sadržaj odnosi na dvojbu primjene ZSSI-a u odnosu na dužnosnike Općine Vir, te Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti. Člankom 4. stavkom 4. ZSSI-a propisano je da su poslovni subjekti u smislu tog Zakona, pored drugih navedenih, i trgovačka društva.

Člankom 7. stavkom 1. točkom d) dužnosnicima je zabranjeno primiti dodatnu naknadu za poslove obnašanja javnih dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, niti obavljati poslove upravljanja u poslovnim subjektima.

Dužnosnika na temelju odredbe članka 20. stavka 3. ZSSI-a u razdoblju od 12 mjeseci od prestanka obnašanja dužnosti općinskog načelnika, odnosno zamjenika općinskog načelnika, obvezuju odredbe ZSSI-a u pogledu zabrana i ograničenja koja su propisana, između ostalog, i člancima 7. i 14. ZSSI-a, a odnose se na zabranu primitka dodatke naknade za poslove obnašanja javne dužnosti kao i na zabranu članstva u nadzornim i upravnim tijelima trgovačkim društvima, odnosno obavljanja poslova upravljanja poslovnim subjektom.

U odnosu na članstvo u nadzornom odboru trgovačkog društva, dužnosnik na temelju članka 20. stavka 3. ZSSI-a u svezi s člankom 14. stavkom 1. ZSSI-a ne može u razdoblju od 12 mjeseci od prestanka obnašanja dužnosti općinskog načelnika/zamjenika općinskog načelnika obavljati funkciju člana nadzornog odbora trgovačkog društva, neovisno o tome je li imatelj udjela u trgovačkom društvu jedinica lokalne samouprave ili bilo koja druga pravna i fizička osoba, obzirom da ga ova zakonska odredba u navedenom razdoblju beziznimno obvezuje i nakon prestanka obnašanja dužnosti.

Obzirom da je člankom 14. stavkom 1. ZSSI-a dužnosnicima izričito zabranjeno članstvo u upravi i nadzornom tijelu, ali ne i u skupštini trgovačkog društva, koja ih zabrana obvezuje i tijekom razdoblja od 12 mjeseci po prestanku obnašanja dužnosti, nije suprotno odredbama ZSSI-a da dužnosnik Općine Vir nakon prestanka obnašanja dužnosti općinskog načelnika, odnosno zamjenika općinskog načelnika obavlja funkciju člana skupštine trgovačkog društva u vlasništvu iste Općine, pri čemu za imenovanje na ovu funkciju nije potrebno ishoditi suglasnost Povjerenstva, jer se ne radi o zasnivanju radnog odnosa u smislu odredbe članka 20. stavka 4. ZSSI-a, kada je takva suglasnost izričito propisana.

Obzirom da članove skupštine trgovačkog društva u vlasništvu jedinice lokalne samouprave imenuje općinski načelnik, sukladno odredbama Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 98/19. i 144/20.), te da se funkcija člana skupštine obavlja u javnom interesu općine kao vlasnika poslovnog udjela, nesporno se radi o obavljanju javne dužnosti.

Nadalje, ukazuje se podnositeljici kako se naknada plaće na koju dužnosnik ima pravo nakon prestanaka obnašanja dužnosti općinskog načelnika i njegova zamjenika također smatra plaćom u smislu članka 4. stavka 1. ZSSI-a, jer se radi o ostvarenom novčanom primitku za obnašanje javne dužnosti.

Dužnosnik Općine Vir koji bi nakon prestanka obnašanja dužnosti obavljao funkciju člana skupštine navedenog trgovačkog društva, imao bi pravo na naknadu za rad u skupštini, ali istu ne bi mogao primati ako već prima naknadu plaće nakon prestanka obnašanja dužnosti, jer bi se radilo o primanju dodatne naknade za poslove obnašanja javnih dužnosti, što je dužnosnicima zabranjeno i u razdoblju od 12 mjeseci od dana prestanka obnašanja dužnosti, sukladno članku 20. stavku 3. ZSSI-a u svezi s člankom 7. stavkom 1. točkom d) ZSSI-a.

Sukladno iznesenom, primanje naknade za članstvo u skupštini trgovačkog društva u kojem udio u vlasništvu (temeljnom kapitalu) ima Općina Vir, osim naknade putnih i drugih opravdanih troškova, uz istovremeno primanje naknade plaće od Općine Vir nakon prestanka obnašanja dužnosti, predstavljalo bi zabranjeno primanje dodatne naknade za poslove obnašanja javnih dužnosti u smislu navedene zakonske odredbe.

Slijedom navedenog, Povjerenstvo je dalo očitovanje kao u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl.iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana